ועדת הכלכלה, כנסת 20, פרוטוקול מספר 858, 2018-11-19 11:00

יעקב אשר: בוקר טוב, אני מתכבד לפתוח את ישיבת ועדת הכלכלה.

יעקב אשר: על סדר-היום: הצעת חוק רישוי שירותים ומקצועות בענף הרכב (תיקון מס' 4), התשע"ח-2018.

יעקב אשר: היינו קודם בוועדה שניהלתי.

יעקב אשר: אני רוצה להודיע לכל פקידי משרד התחבורה - לא הולכת להיות לכם הפסקה.

יעקב אשר: הממשלה הולכת להיות כנראה עד נובמבר.

יעקב אשר: תמשיכו לקדם חוקים טובים, וכל אלה שתפרו כבר חליפות, יצטרכו לשים אותן בנפטלין, כמו שאמרו את זה, אבל אנחנו דורשים מכם לקדם את החקיקה בנושא הקסדות, בנושאים שדיברנו קודם, ועכשיו נדבר גם על רישוי רכב, שזה בפני עצמו.

יעקב אשר: ולכל אלה שחלמו דברים אחרים הלילה, אני מאחל להם המשך חלומות טובים.

יעקב אשר: הממשלה תמשיך לעשות דברים טובים למען עם ישראל בכל התחומים ובכל הנושאים.

יעקב אשר: אפשר להגיד לכולם לחזור - מסיבת העיתונאים נגמרה.

יעקב אשר: אני רוצה לומר בפתיחה – אני מבקש שתתכווננו לזה –אין לנו הרבה זמן לעניין, אבל אם אני מבין נכון, הממשלה באה לבקש לדחות את זה בשנה נוספת כדי שתוכלו להשלים את העבודה.

יעקב אשר: אני שואל לפני שאתם מתחילים – תוך כדי זה יהיה לכם גם זמן לחשוב, האם יש אפשרות של חלקים, כלומר ללכת בשיטת הסלמי ולא בשיטה המורחבת, שאני בדרך כלל אוהב יותר, שבאים עם הכול ביחד?

יעקב אשר: אולי יש חלקים שכן מוכנים וכן יש הסכמת ממשלה וכן יש נוסח ברור שאפשר להתקדם אתו?

יעקב אשר: זה רק בשביל התחלה, לתת לכם תוך כדי דיבור לחשוב גם על זה.

יעקב אשר: בבקשה, אבנר.

אבנר פלור: אבקש מעו"ד דוד תמיר לתת סקירה בפני הוועדה לגבי הסטטוס של חקיקת משנה.

אבנר פלור: כפי שאתה יודע, אדוני היושב-ראש, מדובר בחוק- -

יעקב אשר: כן, קודם כל על מה מדובר בהצעת החוק וכו', כי אנחנו יודעים על מה, אבל כדי שאנשים שיושבים פה ואלה שצופים בנו גם יידעו.

אבנר פלור: מדובר בחוק רישוי שירותים ורכב שמונה כ-250 סעיפים.

אבנר פלור: בעצם הוא ריכז עד כמה שניתן את כל הצווים שהיו בתחומי הרכב השונים – תחום המוסכים, תחום הייבוא, תחום השמאות, מוצרי תעבורה וכו'.

אבנר פלור: בעצם עבדנו אתם, ואנחנו עובדם אתם עד עצם היום הזה.

אבנר פלור: בעצם מה שהחוק אפשר, וידענו מראש שלא נספיק לבצע את כל חקיקת המשנה, כי מדובר במאות סעיפים של חקיקת משנה שנגזרים מהחוק – מה שאנחנו ביקשנו, וזה מה שהופיע בחוק, שהצווים יהיו תקפים לשנתיים מאז כניסת החוק לתוקף.

אבנר פלור: לא הספקנו לבצע את כל התיקונים הנדרשים – חקיקת משנה שאמורה להחליף את הצווים, פרט לנושא הייבוא.

יעקב אשר: שהיא גם משנה דברים.

אבנר פלור: כן.

אבנר פלור: פרט לנושא הייבוא, שסיימנו את הפרק של הייבוא, אבל כל הנושא של מוסכים, נושא שמאים – שלא הספקנו – כפי שאתה יודע, אדוני היושב-ראש, זה לא רק להכין את התיקון; זה גם התייעצויות עם משרדי הממשלה השונים, משרד המשפטים וכו'.

אבנר פלור: אנחנו מבחינתנו, מה שאנחנו מבקשים עכשיו זה ארכה, שנוכל להשלים את כל החקיקה לעוד כשנה – הערכה.

אבנר פלור: מה שרציתי לפני שנמשיך, אדוני היושב-ראש, מעו"ד דוד תמיר, שייתן סקירה קצרה, איפה אנחנו מבחינת הסטטוסים לכל פרק ופרק.

יעקב אשר: חשוב לי לדעת, וזה גם ייתן לי תשובה לשאלה שלי, ואחזור עליה - האם יש פרקים, כפי שעשינו במה שכן העברנו לפני חודשיים-שלושה, פרקים שהם כן מוכנים שאפשר אולי כן היה לרוץ אתם קדימה ובמקביל להמשיך לתקן הלאה את שאר בחקיקה והצווים?

יעקב אשר: בואו נשמע אותו ואז נקבל גם תשובה.

דוד תמיר: בוקר טוב.

דוד תמיר: עו"ד דוד תמיר, סגן בכיר ליועצת המשפטית, משרד התחבורה.

דוד תמיר: ראשית, להערתו של היושב-ראש, מבחינת שיטת העבודה, כל מה שאנחנו עובדים על כל החומר במקביל, כל מה שמוכן, מגיע לאישור ועדה או הולך לחתימת שר.

דוד תמיר: כך עשינו עד כה.

דוד תמיר: מבחינת הפרקים שבוצעו כבר, כל פרק הייבוא בחוק, למעשה כבר התקנות הן מיום תחילת החוק, בתוקף.

איתי עצמון: צו הפיקוח בנושא ייבוא רכב בוטל?

דוד תמיר: אכן.

דוד תמיר: כחלק מהשיח שלנו עם משרד המשפטים, לקראת הגשת הצעת החוק הזו, וזו הכוונה, לבטל את כל צווי הפיקוח ברגע שנאשר את גופי התקנות.

דוד תמיר: למעשה מה שנותר כרגע לביצוע, זה שני קבצי תקנות משנה של חקיקת משנה בנושא המוסכים – גם בסמכות שר וגם בסמכות אישור ועדת הכלכלה.

דוד תמיר: שני הקבצים בשלב סופי של אישור נוסח על-ידי משרד המשפטים.

יעקב אשר: הבקשה שלכם לאורכה היא לא עליהם?

דוד תמיר: גם עליהם.

יעקב אשר: לכן אני שואל.

יעקב אשר: אותם פרקים שאתה אומר שאוטוטו מוכנים, לא צריך שנה בשבילם.

יעקב אשר: תיכנס לרזולוציות האלה.

יעקב אשר: אומר לך למה זה חשוב.

יעקב אשר: אני מבין שאתם לא רוצים להיכנס להתחייבויות מילוליות כאלה ואחרות, אבל יש דברים שאנשים מחכים לחקיקה הזאת - אם זה בנושא שמאי הרכב – הציבור מפסיד עם זה.

יעקב אשר: אתם עושים את החקיקה כדי לעשות דברים טובים.

יעקב אשר: אז אולי תוכלו להגיד לנו שאתם מעריכים שהפרק הזה יכול תוך חודש, חודשיים, הפרק ההוא תוך שלושה, ויהיו דברים שתצטרכו להשתמש כמעט בכל השנה שנתתם לנו או שניתן לכם.

עבד אל חכים חאג' יחיא: לפצל סעיפים.

אבנר פלור: בכל מקרה, גם מה שאנחנו עכשיו מבקשים של עד שנה, אדוני היושב-ראש, מה שיהיה מוכן, נגיש את זה לשולחן הוועדה, כלומר לא הכוונה שנחכה לסוף השנה ואז נגיש הכול.

אבנר פלור: רק העניין, שקשה לנו להתחייב על משהו בעוד חודשיים.

יעקב אשר: קשה לי למצוא בהיסטוריה, כשנתנו אורכה מסוימת, שהממשלה לא ניצלה את זה כמעט עד תום.

אבנר פלור: מבחינתנו, כפי שאמר עו"ד תמיר, כל מה שיהיה מוכן - ויש פה חלקים שהם כבר מוכנים – מגישים את זה לשולחן הוועדה.

יעקב אשר: אותם חלקים שכבר מוכנים - כדי שמנהלת הוועדה תוכל לשריין לכם זמן.

עבד אל חכים חאג' יחיא: תוכל לומר לנו מה מוכן?

דוד תמיר: רק אתן לכם דוגמה לשיטת העבודה.

דוד תמיר: אם אתה לוקח את הפרק של מוצרי התעבורה, למשל, שזה פרק מאוד כבד מבחינה מקצועית – את צו מוצרי תעבורה, שבהתאם לחוק, השר היה אמור לקבוע סוגי מוצרי תעבורה שעליהם יחולו הוראות החוק, את צו מוצרי התעבורה ואת התקנות בסמכות שר, ברגע שהשלמנו את אישור הנוסח וסיימנו את הליכי ההיוועצות – היו כאן הליכי היוועצות כבדים, גם עם שר האוצר, גם עם שר התעשייה והכלכלה – זה פורסם ב-10 ביולי.

דוד תמיר: עכשיו אנחנו נמצאים בשלב שאנחנו לקראת אישור נוסח של משרד המשפטים לתקנות שבאישור ועדת כלכלה, רק שיש לזכור שגם אחרי שקיבלנו את אישור הנוסח, אנחנו צריכים ללכת קודם כל לאישור ועדת אגרות במשרד האוצר כדי לאשר את פרק האגרות – כל הפרקים שהם באישור ועדת כלכלה, מחייבים אישורי אגרות.

דוד תמיר: לאחר שנקבל אישור ועדת אגרות, אנחנו צריכים להשלים היוועצויות עם שרי האוצר ושרי הכלכלה.

עבד אל חכים חאג' יחיא: לוחות זמנים יש לך?

עבד אל חכים חאג' יחיא: אפשר לומר שאחרי כל מה שנקרא הטיולים האלה שאתם מתכוונים לטייל בין המשרדים, לשבת ולחזור שוב?

דוד תמיר: אני חושב שאם נגיד שלושה חודשים מהיום ביחס לפרקים שהם בסמכות שר, אני חושב שזו אמירה שנוכל לעמוד בה.

עבד אל חכים חאג' יחיא: במושב הזה?

עבד אל חכים חאג' יחיא: בפברואר?

עבד אל חכים חאג' יחיא: כי עדיין יש ויכוחים, אבל ברור שבנט לא מתפטר וממשיכים.

עבד אל חכים חאג' יחיא: ידענו שהם לא יתפטרו.

עבד אל חכים חאג' יחיא: נתניה הכניס להם פשוט את העצם לגרון.

עבד אל חכים חאג' יחיא: הם לא הצליחו לא לבלוע ולא להוציא, אז אכלו אותה.

עבד אל חכים חאג' יחיא: לא קשור לתקנות.

לאה ורון: תוכל לחזור על רשימת הפרקים שהם בסמכות שר התחבורה, שמבחינת לוחות הזמנים שלכם, יאושרו בעוד שלושה חודשים?

דוד תמיר: יש לנו קובץ אחד של חקיקת משנה בנושא המוסכים, שהוא בסמכות שר, ויש לנו קובץ אחד בנושא השמאים שהם בסמכות שר.

דוד תמיר: שני הקבצים האלה, אנחנו לקראת אישור סופי של מחלקת הנוסח, ואז זה השלמת היוועצויות.

דוד תמיר: אני חושב ששלושה חודשים זה פרק זמן הגיוני שיסתיים וייחתם.

עבד אל חכים חאג' יחיא: שלושה חודשים זה יהיה על שולחן הוועדה?

דוד תמיר: זה בסמכות שר.

איתי עצמון: גם תקנות שהן באישור ועדה, הן בסמכות שר.

איתי עצמון: הן פשוט טעונות אישור ועדה.

איתי עצמון: כל חקיקת משנה בסמכות שר.

דוד תמיר: נכון, רק אנחנו עושים את החלוקה.

דוד תמיר: התקנות שמחייבות להגיע לשולחן הוועדה כוללות פרקים של אגרות.

דוד תמיר: לכן יש לנו מרכיב נוסף של אישור ועדת אגרות, ובהמשך גם היוועצויות, ורק אז זה מגיע לשולחן הוועדה, ואז כמובן יש הדיון המקצועי בוועדה, ואנחנו יודעים כבר שהוא מעלה ומציף סוגיות מקצועיות.

לאה ורון: את הדיון בוועדה אנחנו מכירים.

לאה ורון: אנחנו פחות מכירים מהם אותם נושאים נוספים שיועברו לוועדה.

דוד תמיר: הנושאים הנוספים זה הפרק בנושא המוסכים, בנושא השמאים והתיקון בנושא תקנות בנושא מוצרי תעבורה שאנחנו צריכים להשלים.

לאה ורון: אבל אמרת שבסמכות השר חקיקת המשנה בנושא מוסכים ושמאים.

דוד תמיר: מוסכים ושמאים יש פרקים כפולים.

דוד תמיר: יש פרק בסמכות שר, ויש פרק באישור ועדת כלכלה.

דוד תמיר: הפרק בנושא של מוצרי תעבורה צריך להגיע לאישור הוועדה, והפרק האחרון שהוא מבחינתנו נמצא בשלב הכי פחות מתקדם נכון להיום זה הפרק של תקנות ייצור רכב, שאנחנו מעבדים קובץ אחד, שאמור לצאת לשימוע ציבורי בתוך – אני מעריך – כחודש ימים.

דוד תמיר: זה יסכם את הקבצים הגדולים, נאמר.

דוד תמיר: יש לנו בדרך עוד השלמות שאנחנו צריכים לעשות – השלמה של תיקון תקנות לפי סעיף 58, שהובא לשולחן הוועדה עוד במסגרת תקנות הייבוא לפני תחילת החוק, ולצערנו עד היום עוד לא הצלחנו לגבש את הנוסח ולהשלים.

לאה ורון: אוקטובר 2016 נכנס החוק לתוקף.

דוד תמיר: נכון.

איתי עצמון: השאלה אם המועד שאתם מבקשים כרגע בהצעת החוק, כלומר עד אוקטובר 2019 – תהיו בשלב שבו כל חקיקת המשנה הושלמה, בין אם היא טעונה אישור ועדה ובין אם לאו?

דוד תמיר: כשהגשנו את זה בחודש יולי, סברנו שכן נוכל לעמוד בזה.

איתי עצמון: אני חושב שהכנסת יצאה לפגרה ביולי.

איתי עצמון: גם אם הצעת החוק היתה עוברת- -

דוד תמיר: ההערכה שלנו היתה שנצליח במושב הזה להביא את כל הפרקים שמחכים לאישור.

איתי עצמון: אני לא חושב שהוועדה קיבלה איזשהו סט של תקנות, בשום נושא.

עבד אל חכים חאג' יחיא: עוד לא אישרו את הנוסח, אז הנוסח הזה לא הגיע.

עבד אל חכים חאג' יחיא: אבל שוב, אמקד את השאלה – אתם מבקשים פה שנה.

עבד אל חכים חאג' יחיא: בשנה אתם תסיימו?

איתי עצמון: זה פחות משנה כבר.

עבד אל חכים חאג' יחיא: נכון, כי חודש כבר עבר.

לאה ורון: אבל לא היתה מניעה שבמהלך אותו חודש הם ימשיכו לעבוד על התקנות ועל חקיקת המשנה הנוספת.

דוד תמיר: אנחנו עובדים כל הזמן, למען הסר ספק.

עבד אל חכים חאג' יחיא: היו צריכים לפני סיום השנתיים להתחיל לעשות את זה.

דוד תמיר: אני חושב שגם בהינתן לוחות הזמנים של הכנסת, אני חושב שיהיה נכון לבקש עד השלמת שנת 2019, כלומר עד סוף דצמבר 2019.

לאה ורון: תוכל להתייחס לשאלה של עו"ד עצמון שוב כדי שהיושב-ראש יוכל לשמוע את תשובתכם?

יעקב אשר: במילים אחרות, האם נצטרך עוד ארכה, או בזה סיימתם את הסרט הזה?

דוד תמיר: לשאלה של עו"ד עצמון, אני חושב שנכון - למעשה חודש אוקטובר יוצא תקופת חגים בדרך כלל, ועלול להגביל אותנו גם בעבודה.

דוד תמיר: אני מתכוון לאפשר לנו עד סוף 2019 כדי שיהיה לנו גם אחרי החגים של 2019 את התוספת – זה יוצא חודשיים שיאפשרו לנו להשלים את המטלה.

לאה ורון: אז אתם מבקשים דצמבר 2019?

דוד תמיר: אני חושב שזה יהיה נכון.

יעקב אשר: אומר לכם למה אני מצטרף לעניין הזה, למרות שאני ממש לא אוהב את זה.

יעקב אשר: אני לא רוצה סתם להכות בכם, אבל אני חושב שזה ניצול יותר מדי של הארכות מועדים.

יעקב אשר: אני בטוח, שאם הייתם יודעים שאין הארכות, זה היה נראה אחרת כנראה.

יעקב אשר: אני יכול להצטרף לאוקטובר רק מסיבה אחת – כי ככל הנראה, הבחירות יהיו בנובמבר.

יעקב אשר: אוקטובר – יהיו ועדות, לא יהיו ועדות.

יעקב אשר: לכן באופן חריג אני אאמץ – אני אומר את זה לא כהחלטה, אז נעגל את זה לסוף 2019, אבל מועד אחרון שמבחינתנו, מנהלת הוועדה, לא לקבל בקשה נוספת.

עבד אל חכים חאג' יחיא: לא יהיו ועדות שיאשרו בתקופה הזו.

עבד אל חכים חאג' יחיא: מה שצריך לעבור בוועדות, צריך להביא קודם.

יעקב אשר: הם קוראים עיתונים, ומתי יש בחירות, ומתי אין לכנסת ועדות.

יעקב אשר: לכן צריך להקדים ככל האפשר את העניין.

יעקב אשר: אם הייתם שואלים אותי, אני הייתי הולך הפוך – במקום אוקטובר, ללכת חודשיים קודם, ולשים לכם את הגבול הזה שם.

עבד אל חכים חאג' יחיא: זה מה שאני אומר – אין מושב חורף בשנה הבאה.

עבד אל חכים חאג' יחיא: אפילו אם הממשלה תשרוד, זה בנובמבר.

עבד אל חכים חאג' יחיא: לא יהיה מושב חורף.

אבנר פלור: אדוני היושב-ראש, יש פה נציגת משרד המשפט.

אבנר פלור: היא מבינה את הדחיפות.

אבנר פלור: היא נמצאת פה.

אבנר פלור: נעשה את כל המאמצים להביא כמה שיותר מהר את הפרקים לפני תום השנה הזו.

אבנר פלור: אעביר את זה גם למנכ"לית וגם לשר את הבקשה, כמה שיותר מהר.

אבנר פלור: זה חשוב גם לנו.

אבנר פלור: זה יירשם בפרוטוקול.

אבנר פלור: אמרתי שנעשה את כל המאמצים, אבל לא הכול תלוי באבנר פלור.

יעקב אשר: יושבת פה נציגת המשפטים.

יעקב אשר: היא מהנהנת בראשה.

יעקב אשר: אני רוצה הצהרה שלכם לגבי הבנת הדחיפות של הדברים הללו והבטחה לנסות להביא את זה כמה שיותר מהר, הרבה לפני סיום השנה.

איתי עצמון: כמובן, בהתחשב בכך שמדובר בחקיקת חירום, שהכנסת פועלת מזה זמן להביא לביטולה גם בנושאים נוספים.

איתי עצמון: זו היתה אחת המטרות של חוק רישוי שירותים ומקצועות בענף הרכב – להחליף את צווי הפיקוח האלה.

איתי עצמון: לכן נקבע מועד של שנתיים.

איתי עצמון: המועד הזה לא נקבע סתם כך.

תמרה לב: אני יכולה לאשר שכל הסטים נמצאים בעבודה אינטנסיבית ובשלבים יחסית מתקדמים.

תמרה לב: לכן אני יכולה רק לאשר את מה שאנשי משרד התחבורה אמרו פה, שלפי איך שהדברים נראים כרגע, לא יצטרכו את השנה המלאה.

תמרה לב: כפי שהם אמרו, יש דברים שתלויים בהרבה מאוד גורמים.

יעקב אשר: תודה.

יעקב אשר: בבקשה.

יהודה יגן: יהודה יגן, איגוד השמאים.

יהודה יגן: אנחנו מזה שנתיים מנהלים דו-שיח מול משרד התחבורה ומשרד האוצר.

יהודה יגן: סוכם שיפרקו את רשימות השמאים.

יהודה יגן: סוכם שהחוזרים שהיו במשרד התחבורה עד היום יהפכו לתקנות, למיטב ידיעתי.

יהודה יגן: אני יודע שאבנר עובד על זה, אבל מה שקורה בפועל, זה נמשך.

יהודה יגן: אנשים מקבלים שומות לא ריאליות של רכישת חלקים באיביי או באליבאבא או בכל מיני ספקים.

יהודה יגן: זה לא נמצא בתקנות.

יהודה יגן: חישוב הנזק הגולמי הוא לא חישוב נזק נכון.

יהודה יגן: אין רשות שמפקחת.

יהודה יגן: אין שום אכיפה.

יהודה יגן: יש היום תוהו ובוהו בסיטואציה הזו.

יהודה יגן: הגיע הזמן שאבנר ייקח את הדברים לידיו.

יעקב אשר: משרד התחבורה.

יעקב אשר: לא נקרא לזה אבנר.

יהודה יגן: היום זה רק אבנר, בלי לפגוע באף אחד.

יהודה יגן: אנחנו השמאים לא מוכנים לדחייה של הנושא הזה.

יהודה יגן: שמאי מכריע זה לא שמאי מכריע, שומות זה לא שומות, ומשרד התחבורה, לצערי, הרשות לא עושה שום דבר, והצרכנים בסופו של יום עם חיסרון כיס.

יהודה יגן: הצרכנים בחיסרון כיס כתוצאה מהשומות המוטות של שמאים מסוימים, שאין בגינם בית דין, והגיע הזמן שיקימו את בית הדין לשמאים.

יעקב אשר: נצרף את הבקשה הזו לבקשה שלא קשורה כרגע לדיון הזה.

קריאה: כן קשורה.

יעקב אשר: אני מדגיש מה שהוא אמר בהתחלה – חלק א' לא קשור.

יעקב אשר: את אותם חלקים שכן קשורים, קיבלנו כבר את ההנחיה.

לאה ורון: הנושא שמר יגן מעלה, אינו כלול בסדר-היום של הוועדה היום.

יעקב אשר: בבקשה.

יעקב אשר: גם לכם יש פרק פה.

רונן לוי: רונן לוי, יושב-ראש איגוד המוסכים בישראל.

רונן לוי: הגשנו עמדה לוועדה.

יעקב אשר: קראנו.

רונן לוי: יש כ-90 סעיפים של תקנות ועוד 30 בסמכות השר ועוד כ-28.

רונן לוי: יש להסתכל על הכמות, ולנסות להבין, למה זה לא קרה ולמה בינתיים בשלב הזה בשנתיים כל הגדולים במשק שכבר קיבלו תקנות לטובתם – שבע תקנות כבר הועברו מהר-מהר בחצי השנה הראשונה, אחרי שהחוק עבר באוקטובר 2016 - שאר התקנות, שקשורות לחיים שלנו, למוסכים, לאזרחים ולשמאים לא עברו, ועדיין כל הזמן נמצאים בבישול.

רונן לוי: אנחנו מדברים פה על עשרות; מעל 100 תקנות שצריך להעביר.

רונן לוי: בינתיים יש דיספוזיציה בשולחן, זאת אומרת שכשאנחנו מדברים כרגע על הסדרי מוסכים, זה פעם היה 200 נוסחים בחברת ביטוח, עכשיו –עובדי מדינה, למשל, יש רק שתי רשתות מוסכים שרשאיות להיות VIP והפכו להיות ספקי התביעות של עובדי המדינה – הזוי, שבאה המדינה בעצמה, מקבלת הטבות משתי רשתות מוסכים, עובדי המדינה בעצמם על הגב של כלל המוסכים בישראל.

רונן לוי: בחלק מחברות הביטוח נבחרות - שרק 60 מוסכים רשאים לתקן – מתוך 1,400 – לתקן את התאונות בהסדרים.

רונן לוי: כל הזמן יש דיספוזיציות בשוק בשנתיים האחרונות.

רונן לוי: שורה התחתונה, שמשרד התחבורה צריך להתחייב פה שהוא יפעל לפי התקנות שאמורות להיות – או יפעל לשנות אחורה את הדיספוזיציות שהיו עד עכשיו, וכל זמן שהוא עסוק בהתקנת תקנות, ייקח אחורה כל מה שנעשה עד עכשיו, וישמור על המצב שהיה טרם, בזמן שהחוק עבר- -

יעקב אשר: אבנר, שתי מילים, תענה על העניין.

אבנר פלור: אענה בשתי שורות.

אבנר פלור: הנושא הזה מקובל על-ידי יושב-ראש הוועדה חבר הכנסת איתן כבל, מכיוון שמדובר פה לא רק על היבטים של משרד התחבורה אלא גם של שוק ההון וממונה על ההגבלים ועוד גורמים.

אבנר פלור: אני מציע שנעלה את זה ליושב-ראש.

אבנר פלור: זה משהו שלא מתקשר ספציפית לסדר-היום של הוועדה.

רונן לוי: זה לא קשור רק לחברות הביטוח; גם רשתות היבואנים מצומצמות.

רונן לוי: גם אמות מידה.

רונן לוי: כל מה שקשור לעסקים הקטנים – כל הסיפור של עידוד עסקים קטנים עובד פה הפוך.

רונן לוי: יש פה עידוד לעסקים גדולים, ועידוד לאכזבה – 500 מוסכים נסגרו השנה.

רונן לוי: יש לקחת את זה בחשבון.

יעקב אשר: זמננו קצר.

יעקב אשר: דיברנו על כך.

יעקב אשר: נזפנו, עשינו מה שאנחנו יכולים.

יעקב אשר: לגבי הנושא שהוא יותר כוללני, גם אשוחח עם יושב-ראש הוועדה איתן בעניין הזה.

יעקב אשר: אני באמת אומר למשרד התחבורה – אני לא רוצה ללכת עם הראש בקיר – אמרתי את זה בהתחלה.

יעקב אשר: לא רוצה לעצור אתכם ולא שתטיפו לנו לפי חוק, אבל אנחנו מצפים שהקצב יהיה אחר.

יעקב אשר: מצפים לסדר עדיפויות גבוה מאוד, לשים את הדברים הללו.

יעקב אשר: הקראה.

יעקב אשר: בבקשה.

דוד תמיר: רק אם אפשר לפני הקראה, אני רוצה להתייחס להערה נוספת.

דוד תמיר: אנחנו הגשנו את התיקון בחודש יולי, ובשלב הזה נרצה תחילה רטרואקטיבית כדי שלא יהיה מצב של פער.

יעקב אשר: יש לך.

יעקב אשר: סע.

דוד תמיר: הצעת חוק רישוי שירותים ומקצועות בענף הרכב (תיקון מס' 4), התשע"ט-2018.

דוד תמיר: תיקון סעיף 247.

דוד תמיר: בחוק רישוי שירותים ומקצועות בענף הרכב, התשע"ו-2016, בסעיף 247, במקום "שנתיים" יבוא – "עד יום 31.12.2019", בהתאם לדיון שקיימנו קודם.

דוד תמיר: ויתוסף סעיף תחילה.

דוד תמיר: סעיף התחילה יהיה מיום 18.10.18.

יעקב אשר: אפשר להצביע?

לאה ורון: חבר הכנסת איתן ברושי מצביע במקום חבר הכנסת איתן כבל.

יעקב אשר: אני מעלה להצבעה את הצעת חוק רישוי שירותים ומקצועות בענף הרכב (תיקון מס' 4), התשע"ח-2018.

יעקב אשר: מי בעד?

יעקב אשר: מי נגד?

יעקב אשר: בעד הצעת החוק – פה אחד

יעקב אשר: ההצעה אושרה פה אחד.

יעקב אשר: אנחנו מבקשים שתפתיעו אותנו קצת.

יעקב אשר: תודה רבה, הישיבה נעולה.